– Бөтә донъяның билдәле дәрәжәлә глобалләштереүгә дусар ителеүе барыбыҙға ла мәғлүм, – тине Ғәлим Миңлеғәле улы. – Был процесс тәьҫир итмәгән бер халыҡ та юҡ, беҙҙең Рәсәй халыҡтарының уртаҡ һыҙаттары ла аҡрынлап юйыла бара. Англо-сакстарҙың сәйәсәтенә, Көньяҡ-көнсығыштан баҫымға һәм башҡа йүнәлештәргә ҡаршы тороуы еңел түгел. Бындай шарттарҙа Бөтә донъя башҡорттары ҡоролтайы милләттең сифатын һаҡлап ҡалыуҙы үҙенең бурысы итеп ҡуя һәм шул юҫыҡта бөтә тырышлығын һала. Әммә беҙ был эштә һан яғынан кемдәрҙелер уҙып китеүҙе маҡсат итеп ҡуймайбыҙ. Халыҡ, бигерәк тә йәштәр, үҙ милләтенең тарихын, шәжәрәһен белергә тейеш. Һуңғы ваҡытта күптәр бөгөнгө ише ошондай байрамдарҙа, күргәҙмәләрҙә бик теләп ҡатнаша, шәжәрәһе менән ҡыҙыҡһынғандар ҙа күбәйә бара. Беҙ ошо глобалләштереү барышындағы “биологик организмдар”ға әйләнеп китмәҫкә, ә тарихи үҫеш барышында барлыҡҡа килгән ҡаҙаныштарыбыҙҙы, йолалар һәм үҙенсәлектәрҙе быуындан-быуынға тапшыра барырға бурыслыбыҙ.